**Szám:** 1-12/2021.

13. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. november 25-i rendes, nyilvános ülésére**

**Tárgy:** Döntés TOP Plusz pályázatok benyújtásáról

**Tisztelt Képviselő-testület!**

Mint az Önök előtt is ismeretes, kiírásra kerültek az ún. TERÜLET- ÉS TELEPÜLÉSFEJLESZTÉSI OPERATÍV PROGRAM PLUSZ (TOP PLUSZ) pályázatok, amelyek a 2014-2020 közötti Terület- és Településfejlesztési Operatív Program (TOP) eredményeire építve annak tematikáját és integrált területi programokon keresztül megvalósuló modelljét folytatja, ennek megfelelően elsősorban helyi önkormányzati fejlesztéseket támogat.

A 2021. novemberében megjelent 6 db kiírás közül – a területspecifikus (megyei) feltételek alapján – Zalaszentgrót Város Önkormányzata 2 db tekintetében nyújthat be pályázatot:

1. Önkormányzati épületek energetikai korszerűsítése - TOP Plusz 2.1.1-21
2. Gyermeknevelést támogató humán infrastruktúra fejlesztése – TOP Plusz-3.3.1-21

**I. Önkormányzati épületek energetikai korszerűsítése - TOP Plusz 2.1.1-21**

**A projekt 100 %-ban finanszírozott, támogatási összeg: 10 – 90 millió Ft.**

Pályázat nyújtható be:

Többségi önkormányzati tulajdonú épületek, valamint a megyei önkormányzat (GFO 321) kisebbségi tulajdonában álló épületek, amelyek tekintetében egyúttal az állam a további (többségi) tulajdonos vonatkozásában:

1. Épületek energiahatékonyság-központú fejlesztése **külső határoló szerkezeteik korszerűsítése** által

2. **Fosszilis energiahordozó alapú hőtermelő berendezések** korszerűsítése, cseréje, és/vagy a kapcsolódó fűtési és HMV rendszerek korszerűsítése, amennyiben az épület legalább a felhívás megjelenésekor hatályos 176/2008. (VI. 30.) Kormányrendelet az épületek energetikai jellemzőinek tanúsításáról szerinti „DD – korszerűt megközelítő” kategóriába esik:

3. **Napkollektorok telepítése és hőközlő rendszerre kötése**, amennyiben az energiaforrást alkalmazni kívánó épület legalább a felhívás megjelenésekor hatályos 176/2008. (VI. 30.) Kormányrendelet az épületek energetikai jellemzőinek tanúsításáról szerinti „DD – korszerűt megközelítő” kategóriába esik:

4. Maximum háztartási méretű kiserőmű (HMKE) **fotovillamos rendszer kialakítása**

5. **Hőszivattyú rendszerek telepítése** és hőközlő rendszerre kötése, amennyiben az energiaforrást alkalmazni kívánó épület legalább a felhívás megjelenésekor hatályos 176/2008. (VI. 30.) Kormányrendelet az épületek energetikai jellemzőinek tanúsításáról rendelet szerinti „DD – korszerűt megközelítő” kategóriába esik:

6. Fosszilis- vagy vegyes- (fosszilis és megújuló egyaránt) vagy tisztán megújuló energiaforrásokból táplálkozó, meglévő **helyi közösségi fűtőműre** vagy hulladékhőt hasznosító rendszerre való csatlakozás megteremtése (a felhívás 6.1. pont j)-ben leírtak kivételével), amennyiben az energiaforrást alkalmazni kívánó épület legalább a felhívás megjelenésekor hatályos 176/2008. (VI. 30.) Kormányrendelet az épületek energetikai jellemzőinek tanúsításáról szerinti „DD – korszerűt megközelítő” kategóriába esik, továbbá ezen tevékenységekre más konstrukcióban nem igényeltek támogatást.

7. Megyei önkormányzati konzorciumvezetői szinten összefogott és koordinált, a helyi önkormányzati konzorciumi tagok **Fenntartható Energia Akciótervének** (SEAP) felülvizsgálata illetve átdolgozása Fenntartható Energia és Klíma Akciótervvé (SECAP) vagy a saját SECAP-juk kidolgozása és/vagy a megye területén működő Helyi Fejlesztési Stratégiával rendelkező vidékfejlesztési közösségek SECAP-jainak összefogása.

A projekt keretében elszámolható költségek:

**I. Projektelőkészítés költségei**

* Előzetes tanulmányok, engedélyezési dokumentumok költsége
* Közbeszerzés költsége
* Egyéb projekt előkészítéshez kapcsolódó költség

**II. Beruházáshoz kapcsolódó költségek**

* Építéshez kapcsolódó költségek

- átalakítás

- bővítés

- felújítás

- új építés (alkalmazott biomassza tárolásához, vagy az alkalmazott technika védelméhez szükséges, fűtetlen, vagy a technika védelméhez szükséges mértékben temperált melléképületek esetén (lásd felhívás 6.1. c) pontja)

- beüzemelési költségek

- akadálymentesítés (amennyiben egy költségsoron tervezik szerepeltetni az építési költséget, úgy kérjük, hogy az építési költségek szöveges részletezésében mutassák be az akadálymentesítés költségeit is)

* Eszközbeszerzés költségei
* Immateriális javak beszerzésének költsége

**III. Szakmai tevékenységekhez kapcsolódó szolgáltatások költségei**

* Műszaki ellenőri szolgáltatás költsége
* Műszaki jellegű szolgáltatások költsége
* Képzéshez kapcsolódó költségek (pl. épülethasználók képzése)
* Egyéb szakértői szolgáltatás költségei
* Marketing, kommunikációs szolgáltatások költségei (kizárólag a szemléletformáláshoz kapcsolódóan számolható el) biztosításának költsége
* Szakmai megvalósításhoz kapcsolódó bérleti díj
* Egyéb szolgáltatási költségek

**IV. Szakmai megvalósításban közreműködő munkatársak költségei**

* Szakmai megvalósításhoz kapcsolódó személyi jellegű ráfordítás
* Szakmai megvalósításhoz kapcsolódó útiköltség, kiküldetési költség

**V. Projekt menedzsment költségek:**

* Projektmenedzsment személyi jellegű ráfordítása
* Projektmenedzsmenthez kapcsolódó útiköltség, kiküldetési költség
* Projektmenedzsmenthez igénybevett szakértői szolgáltatás díja
* Egyéb projektmenedzsment költség

**VI. Adók, közterhek (ide nem értve a le nem vonható áfát)**

**VII. Tartalék**

A pályázat szakmai tartalmának meghatározása egy komplex energetikai felmérésen alapul, melyet a pályázat előkészítési szakaszában szükséges elkészíttetni az arra jogosult energetikai mérnök által.

Előzetesen tárgyalásokat folytattunk a megfelelő jogosultsággal rendelkező szakemberrel, amely alapján javaslom a Zalaszentgróti Városi Önkormányzat Egészségügyi Központjának energetikai célú fejlesztését.

Az előzetesen tervezett fejlesztések:

* a járóbeteg szakrendeléseseknek helyet adó épületszárny **födémszigetelését**
* háztartási méretű kiserőmű (HMKE) **fotovillamos rendszer kialakítása**

**II./ Gyermeknevelést támogató humán infrastruktúra fejlesztése – TOP Plusz-3.3.1-21**

Magyarország Kormányának felhívására támogatási kérelmet nyújthatnak be a bölcsődei/óvodai ellátást nyújtó intézmények, szolgáltatások fenntartói jogok gyakorlását ellátó szervezet vagy az épületek tulajdonosai – jelen esetben Zalaszentgrót Város Önkormányzata.

**A projekt 100 %-ban finanszírozott, támogatási összeg 10 – 66,6 millió Ft.**

Támogatás igényelhető:

### Bölcsődei ellátások (bölcsőde, mini bölcsőde, családi bölcsőde) és óvodai intézmények fejlesztése, beleértve:

* + - * 1. új intézmény/telephely/szolgáltatás/feladatellátási hely létesítése,
        2. bezárt telephely/feladatellátási hely újra nyitása,
        3. **meglévő telephely/szolgáltatás/feladatellátási hely fejlesztése,**
        4. meglévő férőhelyek bővítése:

d1) bölcsőde, mini bölcsőde esetén legalább egy csoportszobával, a családi bölcsőde esetén egy új családi bölcsőde indításával való férőhely bővítés,

d2) óvoda esetében legalább egy új, 20 fő befogadására alkalmas csoportszobával történő férőhelybővítés.

* + - * 1. eszközbeszerzés:

e1) bútorok és egyéb berendezési tárgyak (pl.: udvari játékok; utcabútorok; játéktároló), eszközök (pl.: fejlesztő eszközök, egyéb jogszabályi kötelezettség miatti eszközbeszerzés) beszerzése közvetlenül a bölcsődei neveléshez, gondozáshoz, óvodai neveléshez kapcsolódóan,

e2) informatikai eszközök és kapcsolódó szoftverek, berendezések, IKT-eszközök, vezeték nélküli (ún. wireless) technológiák beszerzése a bölcsődei neveléshez, gondozáshoz, óvodai nevelési munkához kapcsolódóan,

e3) óvodák esetében élménypedagógiai módszerek alkalmazásához, a gyermekek komplex személyiségfejlődéséhez, illetve az iskola megkezdéséhez szükséges készség- és képességfejlődéshez szükséges fejlesztő játékok, egyéb eszközök beszerzése.

Az A) a) - d) alpontokban megnevezett tevékenységek keretében támogatható:

1. **meglévő épület/helyiség felújítása, korszerűsítése (beleértve az épületgépészeti, épületvillamossági és épületszerkezeti fejlesztéseket),**
2. meglévő épület/helyiség átalakítása,
3. meglévő épület/helyiség bővítése,
4. ingatlankiváltás,
5. új építés,
6. ingatlanvásárlás,
7. udvar, játszóudvar felújítása, kialakítása (pl.: kerítés, kert építése, javítása; zöldfelület- fejlesztése, növelése, ivókút építése, fizikai aktivitásra építő programok infrastrukturális hátterének kialakítása).

A projekt keretében elszámolható költségek:

### Projektelőkészítés költségei:

* 1. Előzetes tanulmányok, engedélyezési dokumentumok költségei

a1) egyéb szükséges háttértanulmányok (pl.: megalapozó dokumentum), szakvélemények

a2) **műszaki tervek** (engedélyezési-, kiviteli- és tendertervek), ezek hatósági díja,

a3) költség-haszon elemzés,

a4) környezeti hatásvizsgálat, előzetes vizsgálat, éghajlatváltozási rezilienciavizsgálat

a5) szükségletfelmérés, előzetes igényfelmérés, helyzetfeltárás.

* 1. Közbeszerzési költségek
  2. Egyéb projektelőkészítéshez kapcsolódó költség

### Beruházáshoz kapcsolódó költségek:

* 1. Ingatlanvásárlás költségei:
  2. Egyéb, ingatlanhoz kapcsolódó kártalanítási költségek:
  3. Terület-előkészítési költség:
  4. Építéshez kapcsolódó költségek:
     + d1) új építés,
     + d2) átlakítás,
     + d3) bővítés,
     + d4) felújítás,
     + d5) korszerűsítés,
     + d6) beüzemelési költségek,
     + d7) bontás,
     + d8) hulladékelszállítás,
     + d9) akadálymentesítés,
     + d10) azbesztmentesítés,
     + d11) udvar, játszóudvar felújításának, kialakításának költsége,
     + d12) a projekt megvalósítás miatt szükségessé váló helyreállítási munkák költségei.
  5. Eszközbeszerzés költségei:
  6. Immateriális javak beszerzése:
  7. Kármentesítéshez kapcsolódó műszaki beavatkozás költsége

### Szakmai tevékenységekhez kapcsolódó szolgáltatások költségei:

* 1. Műszaki ellenőri szolgáltatás költsége
  2. Műszaki jellegű szolgáltatások költségei:
  3. Kötelezően előírt nyilvánosság biztosításának költsége
  4. Egyéb szolgáltatási költségek:

### Szakmai megvalósításhoz kapcsolódó egyéb költségek:

* 1. Szakmai megvalósításhoz kapcsolódó egyéb költségek

### Projektmenedzsment költség:

* 1. Projektmenedzsment személyi jellegű ráfordítása:
  2. Projektmenedzsmenthez kapcsolódó útiköltség, kiküldetési költség:
  3. Projektmenedzsmenthez igénybevett szakértői szolgáltatás díja
  4. Egyéb projektmenedzsment költség:

1. **Adók, közterhek** (ide nem értve a le nem vonható áfát)

### Tartalék

Mint az ismeretes, a 2014-2020-as időszakban a Zalaszentgróti Napköziotthonos Óvoda-Bölcsőde Ady utcai épülete – hasonló TOP pályázat keretében – felújításra/fejlesztésre került, így **jelen kiírásra javaslom az 1976-ban átadott, Batthyány úti épület felújítására pályázat benyújtását.**

A pályázat előkészítésének megkezdése során bejárást tartottunk az intézményben, ahol az intézményi alkalmazottak jelzése – illetve az áttanulmányozott 1973-as tervek által megerősítést nyert – hogy az épület keleti szárnyának válaszfalai illetve padozata – alapozási hiányosságokból adódóan - süllyedést mutat, ami mielőbbi beavatkozást igényel.

Tekintettel arra, hogy az épület állapotromlásának építészeti – statikai - megoldása további műszaki vizsgálatokat, tervezést igényel – amelynek összege jelen előterjesztés készítésének időpontjában nem ismert – javaslom 800 000 Ft. + ÁFA összegű forrás elkülönítését a pályázat „Előzetes tanulmányok, engedélyezési dokumentumok” elkészítésére, amelyekkel a pályázat benyújtható.

Mindkét pályázat benyújtásához szükséges előzetes előkészítési feladatokat a Zalaszentgróti Fejlesztési Ügynökség végzi.

A Gazdasági és Városfejlesztési Bizottság az előterjesztést a 2021. november 18-i ülésén megtárgyalta, az I. számú határozati javaslatot a 31/2021.(XI.18.) számú határozatával, a II. számú határozati javaslatot a 32/2021.(XI.18.) számú határozatával támogatja, és azt Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatokat fogadja el:

**Határozati javaslat:**

**I.**

Zalaszentgrót Város Önkormányzata Képviselő-testülete a TOP Plusz 2.1.1-21 Önkormányzati épületek energetikai korszerűsítése című kiirtásra pályázat benyújtásával egyetért.

A Képviselő-testület a pályázat benyújtásához szükséges előkészítő dokumentumok, megvalósíthatósági tanulmányok, tanulmánytervek elkészítéséhez 500 0000 Ft. + ÁFA összegű forrást biztosít az önkormányzat 2022. évi költségvetésének terhére.

A Képviselő-testület felhatalmazza a polgármestert a pályázat benyújtására, pozitív elbírálásuk esetén pedig a megvalósításukhoz szükséges valamennyi intézkedés megtételére.

Határidő: 2022. január 14.

Felelős: Baracskai József polgármester

**II.**

Zalaszentgrót Város Önkormányzata Képviselő-testülete a TOP Plusz-3.3.1-21 Gyermeknevelést támogató humán infrastruktúra fejlesztése című kiirtásra pályázat benyújtásával egyetért.

A Képviselő-testület a pályázat benyújtásához szükséges Előzetes tanulmányok, engedélyezési dokumentumok költségei elkészítéséhez 800 0000 Ft. + ÁFA összegű forrást biztosít az önkormányzat 2022. évi költségvetésének terhére.

A Képviselő-testület felhatalmazza a polgármestert a pályázat benyújtására, pozitív elbírálásuk esetén pedig a megvalósításukhoz szükséges valamennyi intézkedés megtételére.

Határidő**:** 2022. január 14.

Felelős**:** Baracskai József polgármester

Zalaszentgrót, 2021. november 22.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |