**Szám:** 1-12/2021.

8. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. november 25-i rendes, nyilvános ülésére**

**Tárgy:** Döntés üzemtervezett erdők kiviteli terv szerinti munkálatainak elvégzéséről és a kitermelhető famennyiség értékesítéséről

**Tisztelt Képviselő-testület!**

Zalaszentgrót Város Önkormányzata a Zala Megyei Kormányhivatalnál a 2015. évben 4005613 számon az erdőgazdálkodói nyilvántartásba bejegyzésre került.

Az Önkormányzat a nyilvántartás szerint 24,14 ha erdőterületen szerzett erdőgazdálkodói kötelezettségeket.

Az erdőgazdálkodói tevékenységet két jogszabály határozza meg:

* az erdőről, az erdő védelméről és az erdőgazdálkodásról szóló 2009. évi XXXVII. törvény a (továbbiakban. erdőtörvény)
* az erdőről, az erdő védelméről és az erdőgazdálkodásról szóló 2009. évi XXXVII. törvény végrehajtásáról szóló 61/2017. (XII. 21.) FM rendelet (továbbiakban: Vhr.)

Az erdőtörvény 97. § (1) pontja értelmében az erdőgazdálkodónak az erdőgazdálkodási tevékenység szakszerűségének biztosítása érdekében erdészeti szakirányítót kell alkalmaznia. Ezen rendelkezésnek való megfelelés okán Zalaszentgrót Város Önkormányzata erdészeti szakirányítóként megbízási szerződéssel Süle Tibort alkalmazza.

A Zala Megyei Kormányhivatal Agrárügyi és Környezetvédelmi Főosztály Erdészeti Osztály (továbbiakban Erdészeti Hatóság) 2020. július 06-án ZAG/030/3743-1/2020. számú átirata mellékleteként megküldte az önkormányzat részére az Országos Erdőállomány Adattárban nyilvántartott üzemtervezett erdőterületekre vonatkozó szemlemásolati lapokat, melyek az egyes erdőtagok vonatkozásában tartalmazzák az Erdészeti Hatóság által előírt kötelezettségeket. Ezen kötelezettségeink a következőek:

* Törzskiválasztó gyérítés: 11,44 ha
* Növedékfokozó gyérítés: 1,28 ha
* Tisztítás: 0,35 ha
* Terméketlen terület: 0,12 ha
* Tarvágás: 10,8 ha

Az üzemterv által a tarvágásos terület a szemle lap előírásai alapján bruttó 2030 m3 fát tartalmaz. A kitermelendő bruttó térfogat magában foglalja a nem használható fa részeket (5 cm-nél vékonyabb ágakat, kérget), valamint a kitermelési veszteséget is, ezek mértéke hozzávetően 20%.

Zalaszentgrót Város Önkormányzata nem rendelkezik a letermelés elvégzéséhez szükséges munkaerővel, valamint eszközállománnyal. A letermelés elvégzéséhez vállalkozó megbízása szükséges. Az Önkormányzat a kivágott fa őrzését, lopás elleni védelmét sem tudja biztosítani.

A Csáford 12 M, N, O, Q, erdőrészlet az erdészeti hatóság által kiadott üzemtervben foglaltak alapján tarvágással érintett. Az üzemterv szerint az erdő kora 67 év, ami 32 évvel meghaladja a vágásérett kort. Az erdőtag 1,6 ha, és az erdőterv szerint 427 bruttó m3 fát tartalmaz.

Zalaszentgrót Város Önkormányzata az utóbbi 2 évben 3 alkalommal, azt megelőzően pedig 2 alkalommal írt ki nyilvános pályázati felhívást a Csáford 12 M, N, O, Q erdőrészleten lévő famennyiség lábon értékesítésére, valamint az erdősítés befejezéséhez szükséges utómunkálatok elvégzésére. A pályázatokra sajnálatosan nem érkezett ajánlat. Azon vállalkozóktól, akik a területet megtekintették, azt a visszajelzést kaptuk, hogy az erdő idős, túltartott, sok benne a lábon száradt, korhadt, kidőlt fa, értéke jelentősen csökkent, és eltér a pályázati kiírásban meghatározott értéktől.

Az önkormányzat együttműködve Süle Tibor szakirányítóval arra az álláspontra jutott, hogy független erdésztől ajánlatot kér a Csáford 12 M, N, O, Q erdőrészleten lévő famennyiség fatérfogatának, faminőségének, valamint a piaci értékének meghatározására. Erre a munkára a Meződi Erdő-Terv Kft.-t kérte fel az önkormányzat. A Kft. a munkát 2021. 10. 31-én elvégezte, és az előterjesztés 1. számú mellékletét képező *Faállomány kitermelési értékének és az erdőfelújítás várható költségének meghatározása* című dokumentációt elkészítette.

A dokumentáció alátámasztja, hogy a fenti erdőrészlet erősen elöregedett, a fák egészségi állapota leromlott, nagymértékű az erdőkár, ami csúcsszáradás és tőkorhadás formájában jelentkezik, 50%-ot meghaladja a száradék mennyisége.

A dokumentáció részletezi az erdőrészleten kitermelhető fafajokat, azok mennyiségét, és minőségét is, valamint a piaci értékesíthetőség szempontjából a faáruk kihozatalát is. Az értékbecslés a jelen piaci viszonyokat figyelembe véve az árbevételt és a kitermelés, valamint az utómunkálatok költségét is meghatározza.

A fentiekre tekintettel a Zalaszentgrót Csáford 12 M, N, O, Q erdőrészletekben található famennyiség lábon történő értékesítését nyilvános pályázati eljárás lebonyolítását követően változatlanul indokoltnak tartom.

Az erdőrészletek egyéb adatait az előterjesztés 2. számú mellékletét képező pályázati kiírás tartalmazza. Az erdőrészletek külön nem pályázhatóak. Zalaszentgrót Város Önkormányzata lehetőséget biztosít a pályázók részére - az erdészeti szakirányító vezetésével - a terület megtekintésére.

A pályázat nyertesének az erdőtervben szereplő utómunkálatokat is el kell végeznie, tekintettel arra, hogy az Önkormányzat nem rendelkezik az azokhoz szükséges eszközökkel és képzett személyzettel. A vágástakarítás és az erdőfelújítás költsége az értékbecslési dokumentáció alapján 212.000,- Ft. Ezt a költséget a minimális értékesítési ár meghatározásakor figyelembe kell venni.

Az értékbecslési dokumentációban foglaltakra, a korábbi eredménytelen, ajánlat nélküli pályázati eljárásra, valamint a fennálló erdőgazdálkodói kötelezettségek teljesítésére való tekintettel a minimális induló ár meghatározására felkérem a Gazdasági és Városfejlesztési Bizottságot.

A Gazdasági és Városfejlesztési Bizottság az előterjesztést a 2021. november 18-i ülésén megtárgyalta, a 27/2021. (XI.18.) számú határozatával a minimális induló árat a szakvéleményben foglaltak alapján 2.366.225,-Ft + Áfa összegben határozza meg a határozati javaslat elfogadásának javaslatával.

A Gazdasági és Városfejlesztési Bizottság döntése alapján javaslom az induló árat kerekítve meghatározni nettó 2.400.000,-Ft + Áfa összegben meghatározni, amely összeg a határozati javaslatban már beépítésre került.

A fentiekben részletezettek alapján kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat:**

Zalaszentgrót Város Önkormányzata Képviselő-testülete - úgy dönt, hogy a Zala Megyei Kormányhivatal Agrárügyi és Környezetvédelmi Főosztály Erdészeti Osztálya által a ZAG/030/3743-1/2020. számon megküldött erdőgazdálkodói szemlemásolati lapokban és a Faállomány kitermelési értékének és az Erdőfelújítás várható költségének meghatározásaértékbecslő dokumentumban foglaltak alapján a Zalaszentgrót-Csáford 12 M, N, O, Q erdőrészleteken lévő lábon álló bruttó fatömeg értékesítését, valamint a vágástakarítási és az erdő felújítási munkálatokat elvégezését az előterjesztés 1. számú mellékletét képező nyilvános pályázati eljárás lefolytatásával valósítja meg, melynek keretében a minimális induló árat nettó 2.400.000,- Ft + ÁFA összegben határozza meg.

Zalaszentgrót Város Önkormányzata Képviselő-testülete felhatalmazza a polgármestert a nyilvános pályázati eljárás lefolytatására, valamint annak eredményessége esetén a vállalkozási és az adásvételi szerződés nyertes ajánlattevővel való megkötésére.

**Határidő:** 2022. március 31.

**Felelős:** Dr. Simon Beáta jegyző

**Zalaszentgrót**, 2021. november 22.

|  |  |
| --- | --- |
|  | **Baracskai József**  polgármester |

A határozatai javaslat a törvényességi

követelményeknek megfelel.

|  |  |
| --- | --- |
|  | **Dr. Simon Beáta**  jegyző |