Szám: 1-12/2021.

16. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. november 25-i rendes, nyilvános ülésére**

**Tárgy:** Önkormányzati feladatokhoz költségvetési forrás biztosítása

**Tisztelt Képviselő-testület!**

Zalaszentgrót Város Önkormányzatának Képviselő-testülete a 3/2021. (II. 16.) önkormányzati rendeletével fogadta el az önkormányzat 2021. évi költségvetését. Az elmúlt időszakban felmerültek olyan önkormányzati feladatok, melyek a költségvetés tervezése során még előre nem voltak láthatóak, vagy az év során történt változások következtében többletforrást igényelnek, mindamellett az egyes költésvetési előirányzatok közötti átcsoportosítással finanszírozhatók. Ezen feladatok az alábbiak, melyek elvégzéséhez az alábbi, költségvetést érintő döntéseket szükséges meghozni:

**I. Döntés Karácsonyi díszvilágítási elemek beszerzéséről, fel- és leszerelés költségeihez forrás biztosításáról**

Városunkban az elmúlt években beszerzésre került több új díszvilágítási eszköz, ennek köszönhetően részben lecserélésre kerülhetett számos, korábban felszerelt, elhasználódott elem, illetve új területeken is elhelyezhettünk világító elemeket. Tavaly évben is az Adventi időszak kezdetét megelőzően felszerelésre kerültek a Batthyány Lajos, illetve Eötvös Károly utcán az átfeszítéses és kandeláberre szerelt világító elemek, valamint több önkormányzati épületre fényfüzér került felhelyezésre. Idei évi igyekezetünknek megfelelően megkezdtük az egyeztetéseket a Batthyány L. utcán a Szent István tértől nyugatra elhelyezkedő üzletek tulajdonosaival, miszerint velük kooperálva az üzleteik homlokzatán további díszvilágítási elemek kerülnének felhelyezésre.

Fenti igyekvés megvalósulásához a 2021. évi költségvetésben nem áll rendelkezésre szabadon felhasználható forrás.

A bekért árajánlatok alapján a beszerezni kívánt, a korábban felszerelt fényfüzérekkel harmonizáló újabb díszvilágítási elemek költsége megközelítőleg bruttó 2.000.000,- Ft, fel,- és leszerelésük költségvonzata a korábbi évek tapasztalatai alapján pedig várhatóan további bruttó 1.000.000,- Ft.

A szükséges fedezet az elemek beszerzése vonatkozásában a 2021. évi költségvetésben a Balatoni u. 52. szám alatti önkormányzati ingatlan felújításának fel nem használt költségsora (bruttó 6.350.000 összegben tervezett) terhére átcsoportosítással, valamint a fel- és leszerelés költsége a 2021. évi költségvetés általános működési tartaléka terhére biztosítható. Előbbi költségvetési sorból az ingatlan tetőszerkezetének részleges felújítása valósult meg bruttó 300.000,- Ft értékben. A döntés elfogadása esetén a tárgyalt költségvetési soron fennmaradó összeg bruttó 3.050.000,- Ft.

**II. Döntés a 2021. évi költségvetés általános működési tartalékából az önkormányzati ingatlanok karbantartására előirányzott keret javára történő átcsoportosításról**

Az idei évben az önkormányzati ingatlanok vonatkozásában felmerülő karbantartási munkálatokon felül – a jogszabályi előírásoknak megfelelően – az időszakos épületbiztonsági felülvizsgálatok is elvégzésre kerültek, mely tételek összköltsége a költségvetési előirányzatot október hónapra közel teljes mértékben kimerítette. Ennek tudatában az év végén, tervszerűen elvégzendő munkálatok, illetve az esetlegesen felmerülő egyéb kiadások fedezete bruttó 1.000.000,- Ft összegben a 2021. évi költségvetés általános működési tartaléka előirányzatból karbantartási célokra történő átcsoportosítással biztosítható.

**III. Döntés illegális hulladékszigetek felszámolása költségeihez forrás biztosításáról**

A hulladékgazdálkodás területén az utóbbi hónapokban jelentős változások történtek. A hulladékról szóló 2012. évi CLXXXV. törvény (továbbiakban: Ht.) módosítása többek között az önkormányzatok számára is előír többletfeladatokat. Ezek közül egyik legfontosabb az illegális hulladéklerakók felszámolásában való közreműködés. A jogalkotó szándéka, hogy az ország területe megtisztuljon a hulladéktól, minden illegálisan elhelyezett hulladék elszállításra, és engedéllyel rendelkező területileg illetékes hulladékkezelő közreműködésével ártalmatlanításra kerüljön.

Az Innovációs és Technológiai Minisztérium a „Tisztítsuk meg az Országot!” projekt keretében beindította az országos HulladékRadar applikációt, melynek keretében a lakosság ingyenesen hívható telefonszámon bejelentheti az általa fellelt illegálisan elhagyott hulladékokat, azok helyének feltüntetésével.

A Ht. 61.§ (25) bekezdése szerint, ha az illegális hulladék állami, vagy önkormányzati tulajdonú ingatlanon található, akkor az állami tulajdon esetében a kezelő, önkormányzati tulajdon esetében pedig maga az önkormányzat köteles gondoskodni az illegális hulladék felszámolásáról a területileg illetékes közszolgáltató útján.

Azt tényként kell említeni, hogy az önkormányzatokat az illegális hulladéklerakók felszámolásával kapcsolatos kötelezettség lényegesen erősebben érinti, mint más ingatlantulajdonosokat, hiszen a legtöbb illegális hulladék a kisforgalmú, vagy forgalom nélküli önkormányzati utak, és egyéb területek mellett kerül kihelyezésre. Önkormányzatunk a jogalkotó szándékával messzemenőkig egyetért, azonban a hulladékkal terhelt területek megtisztításának finanszírozásával nem, mindezek ellenére jogszabálykövetőként tudomásul veszi annak Önkormányzatunkra történő hárítását.

Az Önkormányzat 2021. évi költségvetése konténeres hulladékszállításra költségkeretet csak a temetői hulladékok elszállítására irányoz elő, amiből a fent jelzett, a költségvetés előkészítésekor előre nem látható kötelezettség nem teljesíthető. A jogszabály előírja, hogy a hatóság megkeresésétől számított 30 napon belül a területileg illetékes közszolgáltató útján az illegális hulladék felszámolását el kell végeztetnünk, illetve a felszámolásról szóló nyilatkozatot és igazolásképpen a számlamásolatokat a hatóság felé be kell nyújtanunk. Tekintettel arra, hogy költségvetésünkben erre a célra nincs előirányzat biztosítva, azonban a jogszabályi kötelezettségnek meg kell felelnünk, a korábban beérkezett jelentésekben szereplő mintegy 60 m3 mennyiségű illegális hulladék elszállítását követően további területek mentesítése is megkezdődött, illetve az eddig feltárt helyszíneken újból elhelyezett hulladékszigetek felszámolására többletforrás biztosítása szükséges. A költségek előreláthatóan idei évben további nettó 500.000, - Ft + ÁFA, azaz bruttó 635.000, - Ft összegű terhet jelentenek az Önkormányzat számára, melyet a költségvetés általános működési tartaléka terhére szükséges biztosítani.

A Gazdasági és Városfejlesztési Bizottság az előterjesztést a 2021. november 18-i ülésén megtárgyalta és a 35/2021. (XI. 18.), 36/2021.(XI.18.), 37/2021(XI. 18.) számú határozataival elfogadta és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést tárgyalja meg és az alábbi határozati javaslatot fogadja el.

**Határozati javaslat:**

**I.** Zalaszentgrót Város Önkormányzata Képviselő-testülete egyetért azzal, hogy 2021. évi karácsonyi díszkivilágítás bővítéséhez új világító elemek kerüljenek beszerzésre, melynek beszerzéséhez szükséges bruttó 2.000.000,- Ft összeget az Önkormányzat 2021. évi költségvetésének a Balatoni u. 52. szám alatti önkormányzati ingatlan felújítása költségvetési sora, továbbá a fel- és leszerelési költségeikhez bruttó 1.000.000,- Ft összeget az Önkormányzat 2021. évi költségvetésének általános működési tartaléka terhére átcsoportosítással biztosítja.

A Képviselő-testület felhatalmazza Baracskai József polgármestert az új karácsonyi díszvilágítási elemek megrendeléséhez és kivitelezéséhez szükséges intézkedések megtételére.

Határidő**:** 2022. január 31.

Felelős**:** Baracskai József polgármester

**II.** Zalaszentgrót Város Önkormányzata Képviselő-testülete úgy dönt, hogy a 2021. évi költségvetés általános működési tartalék előirányzatából az önkormányzati ingatlanok karbantartására tervezett keret növelésével bruttó 1.000.000,- Ft összeget csoportosít át a feladatvégzés zökkenőmentes és folyamatos biztosítására.

A Képviselő-testület felhatalmazza Baracskai József polgármestert szükséges intézkedések megtételére.

Határidő**:** 2021. december 31.

Felelős**:** Baracskai József polgármester

**III.** Zalaszentgrót Város Önkormányzata Képviselő-testülete úgy dönt, hogy az Innovációs és Technológiai Minisztérium által a „Tisztítsuk meg az Országot!” Projekt keretében elindított országos HulladékRadar applikáción keresztül Önkormányzatunkhoz érkezett bejelentések kapcsán keletkező jogszabályi kötelezettségnek való megfelelés érdekében a bejelentésekben szereplő illegális hulladékszigetek területileg illetékes közszolgáltató útján történő elszállításához, ártalmatlanításához 500.000,- Ft + ÁFA, azaz ötszázezer Forint + ÁFA összegben az Önkormányzat 2021. évi költségvetésének általános működési tartaléka terhére biztosítja a fedezetet.

A Képviselő-testület felhatalmazza Baracskai József polgármestert a hulladékról szóló 2012. évi CLXXXV. törvény módosítása kapcsán felmerült önkormányzati többletfeladatok elvégzéséhez szükséges intézkedések megtételére.

Határidő**:** 2021. december 31.

Felelős**:** Baracskai József polgármester

Zalaszentgrót, 2021. november 22.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |