Szám: 1-12/2021.

5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. november 25-i rendes, nyilvános ülésére**

**Tárgy:** Beszámoló közterületek használatának tapasztalatairól

**Tisztelt Képviselő-testület!**

Zalaszentgrót Város Önkormányzata Képviselő-testületének 8/2014. (III. 28.) önkormányzati rendelete (a továbbiakban: rendelet) tartalmazza a közterületek használatának szabályait. A közterületek rendeltetéstől eltérő célú használatának engedélyezése szerződés megkötésével történik, melyre kizárólag formanyomtatványon benyújtott, hiánytalan kérelem alapján kerülhet sor. A rendelet 2. mellékleteként került kialakításra a közterület-használati szerződés megkötése tekintetében kötelezően alkalmazandó kérelem formanyomtatványa, mely jellemzően az alábbiakat tartalmazza a személyes, illetve szervezeti adatokon kívül:

* a közterület-használat célját,
* a közterület-használat időtartamát (kezdő és befejező időpontját);
* a közterület-használat módját, a kihelyezésre kerülő tárgyak pontos leírását;
* a közterület-használat helyének pontos meghatározását (egyértelmű leírással, illetve helyszínrajz csatolása esetén az arra való utalással);
* a használni kívánt közterület nagyságát (m2-ben), mozgóárusítás, illetve mozgóbolti árusítás esetén az útvonalterv leírását.

A 2014. évben elfogadott rendelet világosan rendelkezik a közterület-használat ellenőrzéséről és a jogtalan vagy szabálytalan használat jogkövetkezményeiről. E rendelkezésnek megfelelően a jogtalanul vagy szabálytalan módon közterületet használók minden esetben felszólítást kapnak, amelynek értelmében a használó jogtalan közterület-használat esetén köteles a jogellenes tevékenységével azonnali hatállyal felhagyni és az eredeti állapotot, illetve szabálytalan közterület-használat esetén a szerződésszerű állapot helyreállítani. Amennyiben a felszólításra nem reagál a címzett, úgy a Zalaszentgróti Közös Önkormányzati Hivatal munkatársa megismétli a felszólítást büntetés kiszabásának kilátásba helyezésével. Szerencsére városunkban jellemzően a felszólítást követően a probléma megoldódik.

Ösztönzőleg hatott az elmaradással rendelkezőkre azon szabályozás is, mely szerint a tartozás maradéktalan kiegyenlítéséig új közterület-használati szerződés nem köthető.

A közterület-használat céljai és ezeknek használati díjtételei az elmúlt esztendők tapasztalatai alapján jellemzően az alábbiak:

|  |  |  |
| --- | --- | --- |
|  | **Közterület-használat célja** | **Használati díj** |
| 1. | Hirdető berendezés, hirdetmény elhelyezése (megállító táblák) | **1.314,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **1.314,-** Ft/m2/hó |
| 3. | Mozgóbolti árusítás | **700,-** Ft/hét |
| 4. | Alkalmi, ünnepeket megelőző, valamint rendezvényekhez kapcsolódó árusítás | **520,-** Ft/m2/nap |
| 5. | Vendéglátóipari előkert, kerthelyiség, illetve terasz kialakítása | **790,-** Ft/m2/hó |
| 6. | Családi eseményhez kapcsolódó közterület-használat | **20,-** Ft/m2/nap |

*A díjak az ÁFÁ-t nem tartalmazzák.*

2021. november 9. napjáig 22 db közterült használati szerződést kötöttünk. A szerződések a szerződött időtartamot tekintve vegyes megoszlást mutatnak. A díjbefizetések a kiállított számla alapján rendre egy összegben történnek.

|  |  |
| --- | --- |
| **Év** | **Közterület-használati díjbevétel (bruttó)** |
| 2016. | 1.492.176,- Ft |
| 2017. | 1.465.165,- Ft |
| 2018. | 1.566.789,- Ft |
| 2019. | 982.275,- Ft |
| 2020. | 511.104,- Ft |
| 2021. | 346.061,- Ft |

A 2016. évre vonatkozóan bruttó 1.492.176,- Ft közterület-használati díj került befizetésre az önkormányzat részére. A 2017. évre vonatkozóan bruttó 1.465.165,- Ft, közterület-használati díj került befizetésre. A 2018. évre megkötött szerződésekből bruttó 1.566.789,- Ft díjbevétel származott. A 2019. évre megkötött szerződésekből bruttó 982.275,- Ft díj folyt be önkormányzatunkhoz. A 2020. évben a koronavírus okozta járványhelyzet következtében jócskán alább maradtak a bevételek, a megkötött szerződések alapján bruttó 511.104,- Ft lett az éves díjbevétel. 2021. évben bruttó 346.061.-Ft díjbevétellel kalkulálhatunk, melyen az év végi karácsonyi időszakhoz kapcsolódó közterület-használat némileg változtathat, de nagymértékű emelkedésre nem számíthatunk.

2021. évben a koronavírus okozta járványhelyzet továbbra is meghatározta a bevételeket, hiszen egyrészt a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) számú Korm. rendelet 1. §-a alapján a rendelet hatálybalépésének napjától 2021. december 31. napjáig - a (3) és (4) bekezdésben foglalt kivétellel - a helyi önkormányzat által nyújtott szolgáltatásért, végzett tevékenységéért megállapított díj, az önkormányzati vagyonnal való gazdálkodás keretében felmerülő díj, illetve egyéb díjfizetési kötelezettség mértéke nem lehet magasabb, mint az ugyanazon díjnak a rendelet hatálybalépését megelőző napon hatályos és alkalmazandó mértéke, azaz a közterület használati díjak nem emelhetőek. Továbbá a veszélyhelyzettel összefüggő átmeneti szabályokról szóló 2021. évi XCIX. törvény 149. §-a alapján a közterülethez közvetlenül csatlakozó vendéglátó üzlet üzemeltetője, bérlője vagy tulajdonosa részére az ingyenes közterület-használat lehetősége a veszélyhelyzet megszűnéséig fennáll, melynek következtében a közterület használatban jelentős nagyságrendet képviselő vendéglátó teraszok vonatkozásában adott díjfizetési mentesség jelentős bevétel kiesést eredményezett 2020-2021. évben az önkormányzat számára.

A hatályos rendelet megalkotásától eltelt évek tapasztalatai alapján tehát a közterület-használatból éves szinten befolyó összeg tekintetében jelentős mértékű csökkenés tapasztalható, 2020. és 2021. évben egyértelmű összefüggésben az életünket, mindennapjainkat befolyásoló járványhelyzettel és a hozzá kapcsolódó központi intézkedésekkel.

A Gazdasági és Városfejlesztési Bizottság az előterjesztést a 2021. november 18-án tartott ülésén megtárgyalta, a 25./2021. (XI. 18.) számú határozatával elfogadta, és a T. Képviselő-testület részére elfogadásra javasolja.

A fentiekben részletezettek alapján kérem a Tisztelt Képviselő-testületet az előterjesztés megtárgyalására és az alábbi határozati javaslat elfogadására.

**Határozati javaslat:**

Zalaszentgrót Város Önkormányzatának Képviselő-testülete a közterületek használatának tapasztalatairól szóló beszámolót elfogadja.

Határidő: folyamatos

Felelős: Baracskai József polgármester

**Zalaszentgrót**, 2021. november 22.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |