**Szám:** 1-12/2021.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. november 25-i rendes, nyilvános ülésére**

**Tárgy:** Döntés közétkeztetési szolgáltatási szerződés módosításáról

**Tisztelt Képviselő-testület!**

Ismert Képviselő-társaim előtt, hogy a közétkeztetési szolgáltatással kapcsolatos szerződésünk 2021. június 30. napján lejárt. Ennek okán nyár elején intézkednünk kellett a közétkeztetési kötelezettségünk 2021. július 1. napjától való ellátása ügyében. A közétkeztetés éves beszerzési összege cca. 50 millió forint összeget jelent az önkormányzatnak. A közbeszerzésekről szóló 2015. évi CXLIII. törvény alapján ezen éves összeggel az önkormányzatnak lehetősége nyílt, hogy sima beszerzési eljárás alapján egy évre hirdesse meg a közétkeztetési szolgáltatás megrendelését. Figyelemmel arra, hogy az eddig eljutott információk alapján a kormányzat is foglalkozik a közétkeztetés jelenlegi helyzetével, indokolt volt, hogy a közétkeztetési szerződést rövidebb időtartamra, egy évre kössük meg. Erről és a pályázati eljárás lefolytatásáról Zalaszentgrót Város Önkormányzatának Képviselő-testülete a 69/2021. (V. 27.) számú határozatával döntött.

Az ajánlattételi eljárás eredményesen zajlott le, egy darab érvényes ajánlat érkezett be határidőre. A lebonyolított eljárás eredményeképpen meghozott 91/2021. (VI. 24.) számú képviselő-testületi határozat alapján Zalaszentgrót Város Önkormányzata a Vásártér Bt.-vel kötötte meg a 2021. július 1. – 2022. június 30. időtartamra szóló szolgáltatási szerződést a „Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek a folyamatos biztosítására” az alábbi táblázatban szereplő elfogadott árakkal:

|  |  |  |  |
| --- | --- | --- | --- |
| **Megnevezés** | **a)**  **Nyersanyag** | **b)**  **Rezsidíj** | **Összesített**  **bruttó ár**  **a) + b)**  **HUF** |
| A gyógypedagógiai intézmény kollégiumában biztosítandó reggeli adagonkénti egységára | 135 | 75 | 210 |
| A bölcsődei reggeli adagonkénti egységára | 60 | 35 | 95 |
| Az bölcsődei tízórai adagonkénti egységára | 20 | 10 | 30 |
| Az óvodai tízórai adagonkénti egységára | 70 | 45 | 115 |
| Az óvodai, bölcsődei ebéd adagonkénti egységára | 305 | 200 | 505 |
| Az óvodai, bölcsődei uzsonna adagonkénti egységára | 70 | 45 | 115 |
| Az iskolai és a gyógypedagógiai intézményi tízórai adagonkénti egységára | 75 | 45 | 120 |
| Az iskolai, a gyógypedagógiai intézményi ebéd, valamint a szociális ebéd adagonkénti egységára | 395 | 250 | 645 |
| Az iskolai és a gyógypedagógiai intézményi uzsonna adagonkénti egységára | 75 | 45 | 120 |
| A gyógypedagógiai intézmény kollégiumában biztosítandó vacsora adagonkénti egységára | 230 | 150 | 380 |
| **Szünidei gyermekétkezés** | | | |
| Ebéd adagonkétni egységára (5 hónapos kortól 6 éves korig) | 305 | 200 | 505 |
| Ebéd adagonkétni egységára (7 éves kortól 18 éves korig) | 395 | 250 | 645 |

Tekintettel a veszélyhelyzettel összefüggő átmeneti szabályokról szóló 2021. évi XCIX. törvény 147. § (2) bekezdésére, a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII. 18.) számú Korm. rendelet hatálybalépésének napjától a helyi önkormányzat már megállapított új díjat nem vezethet be, 2021. december 31. napjáig új díjat nem állapíthat meg, meglévő díjat új kötelezetti körre nem terjeszthet ki.

Fent leírtak szerint a szolgáltatási szerződés IV.6-os pontjában is meghatározva a vállalkozó a Korm. rendelet hatályon kívül helyezéséig szükségszerűen a korábbi árakat alkalmazza.

Ezen túlmenően a jelenlegi gazdasági, piaci folyamatok miatt a vállalkozó többször is Önkormányzatunkhoz fordult az árak emelésének elfogadása érdekében, melyről hosszas indoklását is jelezte felénk.

A jelenlegi piaci folyamatok sajnálatos módon elengedhetetlenné teszik a korrekciót, mivel a közétkeztetésre vonatkozó táplálkozás-egészségügyi előírásokról szóló 37/2014. (VI. 30.) EMMI rendeletben foglaltak betartása mostanra lehetetlenné vált a vállalkozó számra a jelenlegi díjak mellett. Ugyan a KSH az előző év azonos időszakához képest csak 4,4%-os élelmiszer áremelkedést közöl, az egyes élelmiszerek felhasználásban betöltött súlyát tekintve a mutatók már sokkal rosszabbul alakulnak. Kiemelve pár nagy mennyiségben használt élelmiszert az látható, hogy 2020. októberhez képest a burgonya ára 44%-ot, a paradicsom 22%-ot, a sárgarépa 33%-ot, a vöröshagyma 39%-ot, a BL 55-ös búzaliszt 50%-ot, az étolaj 35%-ot, a baromfihús 25%-ot emelkedett, de a gyümölcsök ára is jelentősen nőtt a kedvezőtlen időjárási körülmények okozta terméshozam csökkenés miatt. Várhatóan komoly befolyással lesznek a 2022. évi élelmiszerárakra a 2-3-szorosára megemelkedett ipari földgáz és villamosenergia árak is. További árfelhajtó hatása lesz a minimálbérek emelésének, a munkaerőhiánynak, illetve az üzemanyag árak által megnövelt logisztikai költségének, mely növekmény természetszerűen meg fog jelenni a fogyasztói árakban. Nagyobb élelmiszeripari szereplők jelenleg 30% áremelkedést jósolnak a következő esztendőre.

Fontos még látni a gyermekétkeztetést terhelő ÁFA tartalmának problémáját is. Bár a szakmai szervezetek évek óta lobbiznak a gyermekétkeztetés térítési díj ÁFA tartalmának csökkentéséért, de mindeddig zárt kapukat döngettek. Kiindulva abból az elvből, hogy a szülő a gyermekétkeztetés térítési díjában kizárólag a gyermek ételének elkészítéséhez felhasznált nyersanyagot fizeti meg, s így lényegében nyersanyagot, élelmiszert vásárol – persze egy szolgáltatás látszata mögé rejtve, ahol a szolgáltatást magát ténylegesen a Magyar Állam és a települési önkormányzat fizeti -, mindenképpen említésre méltó, hogy míg a boltban a kedvezményes ÁFA hatálya alá eső termékeket akár 5% ÁFA tartalommal meg tudja vásárolni, ugyan arra az élelmiszerre a közétkeztetésben - ami egy szociális, népjóléti, gyermekvédelmi szolgáltatás – 27% Áfá-t fizet. Értelmezendő ez abban a formában is, hogy míg a szülő az élelmiszerboltban 100 Forintból nettó értéken akár 95 Ft-nyi élelmiszert is tud venni, addig a közétkeztetésben az általa befizetett 100 Ft térítési díjból csak nettó 78 Ft fordítható a gyermekek ételére. A térítési díj forgalmi adójának 5%-ra történő csökkentése, vagy akár adómentessé tétele ebből is láthatóan kompenzálni lenne képes a piaci folyamatok hatására egyéb lehetőség hiányában a családokra, illetve a településekre hárítandó áremelkedést.

Miután jelenleg fentebb leírtak tekintetében nem látszanak előre mutató folyamatok, így a 2021-es moratóriumot követően (mely annak ellenére vette egy kalap alá a közétkeztetést az összes települési önkormányzatok által díj ellenében végzett szolgáltatással, hogy az szociális, a gyermekek védelmét szolgáló és nem profittermelő szolgáltatás) a Vásártér Bt. kumulált módon volt kénytelenek javaslatot tenni az intézményi gyermekétkeztetés díjának emelésére átlagosan 16 %-os mértékben, biztosítva ezzel, hogy a 37/2014. (IV.30.) EMMI rendelet előírásainak megfelelő minőségű és mennyiségű ételt tudjanak szolgáltatni, valamint a közelmúltban Rövid Ellátási Lánc elnevezéssel bevezetett új szabályozásnak eleget tudjanak tenni.

Az imént leírt indoklások alapján az előterjesztés 2. számú mellékletében találhatóak a javasolt emelt árak, illetve azok százalékos összehasonlítása a korábbi díjakhoz képest.

Tekintettel a fent leírtakra és a saját bőrünkön is tapasztalható gazdasági, piaci árak növekedésére, kérem a Tisztelt Képviselő-társakat a leírt javaslat áttanulmányozására és elfogadására azzal, hogy a 603/2020. (XII. 18.) számú Korm. rendeletnek eleget téve a szülők felé tovább számlázandó normatívát a Korm. rendelet hatályban maradásáig nem emeljük, annak különbözetét az Önkormányzat átvállalja. Tehát a nyersanyag költség emelkedése folytán a 2021. június 29-én kötött szolgáltatási szerződésben rögzített vállalkozói díj módosítással megemelkedő összege a központi jogszabályokban kötelezően előírt változtatási tilalom időtartamáig nem kerül beépítésre a térítési díjba. A vállalkozói díjat érintő szerződésmódosítás 2022. január 1. napjától kerülne alkalmazásra a szerződő felek által.

A Pénzügyi és Ügyrendi Bizottság az előterjesztést a 2021. november 18-i ülésén megtárgyalta, a 19/2021. (XI. 18.) számú határozatával elfogadta és a Képviselő-testületnek is elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete úgy dönt, hogy a Vásártér Bt.-vel (8790 Zalaszentgrót, Templom tér 1.) a Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek a folyamatos biztosítására 2021. június 29-én kötött szolgáltatási szerződését 2022. január 1. napjától az előterjesztés 1. számú mellékletében szereplő táblázat szerint módosítja, azzal, hogy a jelenleg alkalmazott nyersanyag-norma és a módosításban szereplő norma különbségét az önkormányzat 2022. évi költségvetése terhére biztosítja.

A Képviselő-testület felkéri a jegyzőt a Vásártér Bt. döntésről való értesítésére és a szükséges intézkedések megtételére.

A Képviselő-testület felhatalmazza a polgármestert a szerződésmódosítás aláírására.

Határidő: 2021. december 31.

Felelős: Baracskai József polgármester


**Zalaszentgrót**, 2021. november 22.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

|  |  |  |  |
| --- | --- | --- | --- |
| 1. számú melléklet | | | |
| **Megnevezés** | **a)**  **Nyersanyag** | **b)**  **Rezsidíj** | **Összesített**  **bruttó ár**  **a) + b)**  **HUF** |
| A gyógypedagógiai intézmény kollégiumában biztosítandó reggeli adagonkénti egységára | 160 | 90 | 250 |
| A bölcsődei reggeli adagonkénti egységára | 70 | 45 | 115 |
| Az bölcsődei tízórai adagonkénti egységára | 20 | 15 | 35 |
| Az óvodai tízórai adagonkénti egységára | 75 | 65 | 140 |
| Az óvodai, bölcsődei ebéd adagonkénti egységára | 360 | 240 | 600 |
| Az óvodai, bölcsődei uzsonna adagonkénti egységára | 80 | 55 | 135 |
| Az iskolai és a gyógypedagógiai intézményi tízórai adagonkénti egységára | 80 | 60 | 140 |
| Az iskolai, a gyógypedagógiai intézményi ebéd, valamint a szociális ebéd adagonkénti egységára | 470 | 300 | 770 |
| Az iskolai és a gyógypedagógiai intézményi uzsonna adagonkénti egységára | 80 | 55 | 135 |
| A gyógypedagógiai intézmény kollégiumában biztosítandó vacsora adagonkénti egységára | 265 | 185 | 450 |
| **Szünidei gyermekétkezés** | | | |
| Ebéd adagonkétni egységára (5 hónapos kortól 6 éves korig) | 320 | 220 | 540 |
| Ebéd adagonkétni egységára (7 éves kortól 18 éves korig) | 430 | 275 | 705 |

**2.** s**zámú melléklet**